Ажара инхоит 100-ҩык ауааԥсыра, уаанӡа иқәынхоз зегьы 2008 шықәса рзы рыҩнқәа ааныжьны ицеит. Аҭыԥантәи ауааԥсыра арахәааӡареи ашьхымзааӡареи рнапы алакуп. Аҿар ракәзар, урҭ рахьтә ара иаанхаз шамахамзар иуԥылом.
Ажаранӡа унеиаанӡа хәсааҭк инарзынаԥшуа амҩа бааԥсқәа урнысроуп. Ақыҭахь узго амҩақәа зегь ԥҽуп ахаҳәлеира, адгьылҳәазара, иара убас арратә техникеи амашьына дуқәеи ахьықәсуа иахҟьаны.
Ажаратәи ақыҭа анапхгарахь иаҵанакуа аҳаблақәеи атәыла егьырҭ араионқәеи еиманадоит атоннель. Уи ргылан 1964 шықәсазы. Хышықәса ҵуеит иара ахьеиҟәшьшьаз иахҟьаны аҭагылазаашьа уашәшәырахеижьҭеи. Есыҽны уи аиҟәшьшьара аура иацлоит. Уажәы 54 метра инаӡоит. Атоннель аремонт аҟаҵаразы, аекспертцәа иҟарҵаз ахәшьарала, иаҭахуп 240 миллион мааҭ.
Ажара унаӡаанӡа аҳабла Чхалҭа ыҟоуп. Ара Михаил Саакашвили инапхгара аамҭазы иргылан аҳабла ахадара ахыбрақәа, ашкол, ахәыҷбаҳча, аполициа ахыбрагьы ыҟан. Урҭ зегьы рбган Кәыдрытәи аҩхаа ақырҭуа ар аҟынтәи аҭарцәраан имҩаԥгаз аоперациа аан. Усҟан ара инхоз ауааԥсыра реиҳарак рҭыԥ иахыҵны ицеит.
Ажара агәаны ақыҭатә хәышәтәырҭа гылоуп. Уи иаҭаху амыругақәа рыла еибыҭоуп, раԥхьатәи ацхыраара аҟаҵаразы иаҭаху ахәшәқәа рыла еиқәыршәоуп. Аха ара аус зуа медиаҳәшьа заҵәык лоуп. Ачымазцәа рахь днеиразы инамҩатәны дызго амашьынақәа рыла ацара лықәшәалоит, избанзар иҟам ацхыраара ласы амашьына.
Ажара Аԥсны иахәҭакны иҟоуижьҭеи уажәшьҭа 12 шықәса шҵуагьы, уи ауааԥсыра уажәыгьы аԥсуа тәылауаҩшәҟәқәа рымам. Ақалақь ахь иааразы Аҳәынҭқарратә шәарҭадаратә маҵзураҟны иоузышьҭуа ашәҟәқәа ылырхлароуп.